Broj: 711-I-1469-M-129/18-02-11

Zagreb, 29. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Zorana Kovačevića, općinskog načelnika Općine Koška, za davanjem mišljenja Povjerenstva,** na 26. sjednici, održanoj 29. listopada 2018.g., daje sljedeće

**MIŠLJENJE**

**Nema zapreke, u smislu odredbi ZSSI-a, da se obiteljsko poljoprivredno gospodarstvo (u daljnjem tekstu: OPG) Branke Režić, ravnateljice Dječjeg vrtića „Tintilinić“ Koška, prijavi i sudjeluje na Natječaju za dodjelu bespovratnih potpora u poljoprivredi Općine Koška u 2018.g. Navedena okolnost, sama po sebi, ne predstavlja sukob interesa dužnosnika Zorana Kovačevića, općinskog načelnika Općine Koška.**

 Obrazloženje

Zahtjev za davanjem mišljenja Povjerenstva podnio je dužnosnik Zoran Kovačević, općinski načelnik Općine Koška. U knjigama ulazne pošte zahtjev je zaprimljen pod poslovnim brojem: 711-U-2937-M-129/18-01-2 dana 10. listopada 2018.g., povodom kojeg se vodi predmet broj M-129/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Stoga je i Zoran Kovačević, povodom obnašanja dužnosti općinskog načelnika Općine Koška, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu za davanjem mišljenja dužnosnik navodi kako je 15. siječnja 2018.g. raspisan Natječaj za dodjelu bespovratnih potpora u poljoprivredi Općine Koška u 2018.g. Dana 10. rujna 2018.g. zahtjev za dodjelu bespovratne potpore u okviru Mjere 9 – Potpora pripreme projekata za financiranje iz fondova EU ili natječaja koje raspisuju ministarstva RH podnijela je Branka Režić, vlasnica istoimenog OPG-a. Branka Režić inače obavlja poslove ravnateljice Dječjeg vrtića „Tintilinić“ Koška, koji je u 100% vlasništvu Općine Koška. Ravnatelja navedenog vrtića imenuje Općinsko vijeće Općine Koška, a plaća mu se isplaćuje iz Proračuna Općine Koška.

U zahtjevu se dalje navodi kako je Povjerenstvo za provedbu natječajnog postupka dodjele bespovratnih potpora u poljoprivredi Općine Koška 2. listopada 2018.g. ocijenilo zahtjev OPG Branka Režić pozitivno te je predložilo općinskom načelniku donošenje Odluke o dodjeli potpora u poljoprivredi za mjesec rujan 2018.g.

Slijedom navedenog, podnositelj, dužnosnik Željko Kovačević, traži mišljenje Povjerenstva je li u povodu navedenih okolnosti u sukobu interesa.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

 Člankom 4. stavkom 5. ZSSI-a propisno je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 2. ZSSI-a propisano je da se članom obitelji dužnosnika, u smislu navedenog Zakona, smatraju bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. ZSSI-a propisana su načela djelovanja dužnosnika. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene joj dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osoba koje su s njima povezane.

Uvidom u podatke Sudskog registra Trgovačkog suda u Osijeku utvrđeno je da je pod MBS: 030056414 upisana ustanova Dječji vrtić Tintilinić Koška, OIB: 33685350438. Osnivač navedene ustanove je Općina Koška, a kao osoba ovlaštena za zastupanje upisana je Branka Režić, ravnateljica.

Statutom Dječjeg vrtitiča „Tintilinić“ Koška propisano je da je poslovni i stručni voditelj vrtića ravnjatelj. Ravnatelja imenuje i razrješava Općinsko vijeće Općine Koška ma prijedlog Upravnog vijeća vrtića. Ravnatelj se imenuje na temelju javnog natječaja, a s imenovanim ravnateljem predsjednik Upravnog vijeća sklapa ugovor o radu.

Dužnosnici su obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja u situacijama u kojima privatni interes obnašatelja javne dužnosti dolazi u koliziju, ili bi mogao doći u koliziju s javnim interesom.

U predmetnoj situaciji Povjerenstvo nije utvrdilo postojanje okolnosti koje bi upućivale da je ravnateljica Dječjeg vrtića Tintilinić Koška, Branka Režić, s podositeljem, općinskim načelnikom Općine Koška, povezana osoba u smislu odredbi ZSSI-a. Dužnosnik Zoran Kovačević u predmetnom zahtjevu nije naveo da je s imenovanom u rodbinskom ili drugom, poslovnom ili prijateljskom, odnosu, a navedeno ne proizlazi niti iz Povjerenstvu dostupnih podataka. Isto tako, dužnosnik ne sudjeluje u imenovanju ravnateljice Dječjeg vrtića Tintilinić već je isto u nadležnosti Općinskog vijeća, niti odlučuje o njezinim statusnim pitanjima kao zaposlenice navedene ustanove. Stoga Povjerenstvo utvrđuje kako okolnost da se OPG Branke Režić, ravnateljice Dječjeg vrtića „Tintilinić“ Koška, prijavilo i sudjeluje na Natječaju za dodjelu bespovratnih potpora u poljoprivredi Općine Koška u 2018.g., sama po sebi ne predstavlja sukob interesa dužnosnika Zorana Kovačevića, općinskog načelnika Općine Koška. Dužnosnik se slijedom navedenog u obnašanju navedene dužnosti, a povodom sudjelovanja OPG Branka Režić na predmetnom natječaju, nije dužan izuzeti od radnji koje je kao zakonski zastupnik Općine Koška dužan poduzimati.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Zoran Kovačević, elektroničkom dostavom
2. Objava na internetskoj stranici Povjerenstva
3. Pismohrana